KOMISIJOS ATASKAITA EUROPOS PARLAMENTUI IR TARYBAI pagal 2013 m. sausio 15 d. Europos Parlamento ir Tarybos reglamento (ES) Nr. 98/2013 dėl prekybos sprogstamųjų medžiagų pirmtakais ir jų naudojimo 18 straipsnį, kurioje nagrinėjamos galimybės perkelti atitinkamas nuostatas dėl amonio nitrato iš Reglamento (EB) Nr. 1907/2006 /* COM/2015/0122 final */





1. ĮVADAS 2013 m. sausio 15 d. Europos Parlamento ir Tarybos reglamento (ES) Nr. 98/2013 dėl prekybos sprogstamųjų medžiagų pirmtakais ir jų naudojimo[1] 18 straipsnio 2 dalyje nurodoma, kad: „Komisija ne vėliau kaip 2015 m. kovo 2 d. Europos Parlamentui ir Tarybai pateikia ataskaitą, kurioje nagrinėjamos galimybės Reglamento (EB) Nr. 1907/2006 atitinkamas nuostatas, susijusias su amonio nitratu, perkelti į šį reglamentą.“ Amonio nitratas (CAS Nr. 6484-52-2) yra cheminė medžiaga, Europos Sąjungoje plačiai naudojama kaip trąša. Ji gali veikti kaip oksidatorius ir sprogsta sumaišius su tam tikromis kitomis cheminėmis medžiagomis. Todėl amonio nitrato trąšoms, kurių sudėtyje yra daug azoto, taikomi techniniai reikalavimai.[2] Dėl minėtų savybių amonio nitrato trąšos neteisėtai naudojamos sprogstamųjų medžiagų neteisėtai gamybai. Siekiant apsaugoti nuo tokio neteisėto naudojimo, plačiosios visuomenės nariams galimybė naudoti amonio nitratą kaip medžiagą arba mišiniuose yra ribojama ir kontroliuojama. Šiuo metu nuostatos dėl amonio nitrato pateikiamos ir Reglamente (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH)[3], ir Reglamente (ES) Nr. 98/2013 dėl prekybos sprogstamųjų medžiagų pirmtakais ir jų naudojimo (Reglamentas dėl sprogstamųjų medžiagų pirmtakų). REACH reglamentu amonio nitrato kaip medžiagos (arba mišiniuose, kurių ne mažiau kaip 16 % masės sudaro amonio nitrato azotas) tiekimas leidžiamas tik naudotojams ir platintojams, kuriems išduota licencija pagal Tarybos direktyvą 93/15/EEB, ūkininkams ir profesionaliems naudotojams. Pagal Reglamentą dėl sprogstamųjų medžiagų pirmtakų tiekiant amonio nitratą taikomas pranešimo apie įtartinus sandorius mechanizmas, o taikant apsaugos sąlygą valstybėms narėms suteikiama galimybė nustatyti papildomų apribojimų, jeigu yra pagrindo taip elgtis. Reglamentu dėl sprogstamųjų medžiagų pirmtakų siekiama padidinti visuomenės saugumą sudarant daugiau kliūčių neteisėtai gaminti sprogstamąsias medžiagas, o REACH reglamento pagrindinis tikslas – užtikrinti, kad medžiagos būtų naudojamos saugiai, atsižvelgiant į jų būdingas savybes, ir rasti pusiausvyrą tarp laisvo cheminių medžiagų judėjimo vidaus rinkoje ir būtinybės užtikrinti aukštą žmonių sveikatos ir aplinkos apsaugos nuo cheminių medžiagų keliamo pavojaus lygį. Todėl Komisija mano, kad nuostatos dėl amonio nitrato turi būti išdėstytos Reglamente dėl sprogstamųjų medžiagų pirmtakų. Šioje ataskaitoje pateikiami faktai, nustatyti Komisijai atlikus tyrimą dėl galimybės perkelti REACH reglamento nuostatas į Reglamentą dėl sprogstamųjų medžiagų pirmtakų. 2. BENDROSIOS APLINKYBĖS 2.1. Nuostatų dėl amonio nitrato įtraukimas į REACH reglamentą REACH reglamento XVII priedo 58 įrašu draudžiama tiekti amonio nitratą, kurio koncentracija viršija konkrečią ribinę vertę, plačiosios visuomenės nariams. Šis apribojimas buvo perkeltas į REACH reglamentą iš Direktyvos 76/769/EEB[4], kuri nuo 2009 m. birželio 1 d. panaikinta REACH reglamentu. XVII priedo įrašas išdėstomas taip: „58. Amonio nitratas (AN) CAS Nr. 6484-52-2 EB Nr. 229-347-8 1. Negali būti teikiamas rinkai pirmą kartą po 2010 m. birželio 27 d. kaip medžiaga arba mišiniuose, kurių daugiau kaip 28 % masės sudaro amonio nitrato azotas, kurie naudojami kaip kietosios paprastosios arba sudėtinės trąšos, išskyrus atvejus, kai trąšos atitinka techninius didelės azoto koncentracijos amonio nitrato trąšų reikalavimus, išdėstytus Europos Parlamento ir Tarybos reglamento (EB) Nr. 2003/2003 III priede (*). 2. Negali būti tiekiamas rinkai po 2010 m. birželio 27 d. kaip medžiaga arba mišiniuose, kurių ne mažiau kaip 16 % masės sudaro amonio nitrato azotas, išskyrus tiekimą: a) tolesniems naudotojams ir platintojams, įskaitant fizinius ar juridinius asmenis, kuriems išduota licencija arba leidimas pagal Tarybos direktyvą 93/15/EEB (**); b) ūkininkams naudoti žemės ūkio veikloje, kuria užsiima visą ar ne visą darbo dieną ir nebūtinai atsižvelgiant į žemės ploto dydį. Šiame papunktyje: i) ūkininkas – tai fizinis ar juridinis asmuo arba fizinių ar juridinių asmenų grupė, nepriklausomai nuo tos grupės ar jos narių juridinio statuso, suteikiamo pagal nacionalinę teisę, kurių valda yra Bendrijos teritorijoje, kaip nurodyta Sutarties 299 straipsnyje, ir kurie užsiima žemės ūkio veikla, ii) žemės ūkio veikla – žemės ūkio produktų gamyba, auginimas, įskaitant derliaus nuėmimą, melžimą, gyvūnų veisimą ir ūkinių gyvūnų laikymą arba geros agrarinės ir aplinkosauginės žemės būklės palaikymą, kaip nustatyta Tarybos reglamento (EB) Nr. 1782/2003 5 straipsnyje (***); c) fiziniams ar juridiniams asmenims, užsiimantiems tokia profesine veikla kaip sodininkystė, augalų auginimas šiltnamiuose, parkų, sodų ir sporto aikštelių priežiūra, miškininkystė ar panašia veikla. 3. Tačiau, dėl 2 punkte nurodytų apribojimų, iki 2014 m. liepos 1 d. dėl socialinių ir ekonominių priežasčių valstybės narės savo teritorijoje rinkai pateiktoms medžiagoms ir mišiniams gali taikyti iki 20 % masės amonio nitrato azoto koncentracijos ribą. Jos praneša apie tai Komisijai ir kitoms valstybėms narėms. ______________ (*) OL L 304, 2003 11 21, p. 1. (**) OL L 121, 1993 5 15, p. 20. (***) OL L 270, 2003 10 21, p. 1.“ REACH reglamento XVII priede nenustatyta licencijų išdavimo ar registracijos tvarka. Remiantis REACH reglamentu, draudžiama tiekti plačiosios visuomenės nariams amonio nitratą kaip medžiagą arba mišiniuose, kurių ne mažiau kaip 16 % masės sudaro amonio nitrato azotas. 2.2. Nuostatų dėl amonio nitrato įtraukimas į Reglamentą dėl sprogstamųjų medžiagų pirmtakų 2010 m. Komisijos pasiūlyme dėl Reglamento dėl prekybos sprogmenų pirmtakais ir jų naudojimo[5] rekomenduojama: „Siekiant supaprastinimo, su amonio nitratu susijusios galiojančios nuostatos turėtų būti įtrauktos į šį reglamentą, o Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą, XVII priedo 58 įrašo 2 ir 3 dalys turėtų būti ištrintos.“ Buvo siekiama amonio nitratui taikomus apribojimus iš REACH reglamento perkelti į Reglamentą dėl sprogstamųjų medžiagų pirmtakų. Todėl amonio nitratas (CAS Nr. 6484‑52‑2) buvo įtrauktas į siūlomą I priedą, nustačius 16 % ribinę vertę, taikytiną amonio nitrato azoto masei. Pasiūlyme amonio nitrato ir jo turinčių mišinių apribojimai buvo aiškiai netaikomi ūkininkams. Į siūlomą reglamentą įtraukus nuostatas dėl amonio nitrato, jam automatiškai būtų taikomas pranešimo apie įtartinus sandorius mechanizmas, kuris neturėjo atitikmens REACH reglamente. Vis dėlto siūlomas perkėlimas reikštų, kad, jeigu valstybės narės nustatytų licencijų išdavimo ar registracijos tvarką, jos galėtų šią cheminę medžiagą tiekti plačiajai visuomenei. Todėl siūlomas perkėlimas galėtų būti ne toks griežtas kaip visiškas tiekimo plačiajai visuomenei uždraudimas pagal REACH reglamentą. Siūlomam perkėlimui nepritarė Tarybos Techninio derinimo darbo grupė (pavojingos medžiagos). Nors kai kurios valstybės narės pritarė Komisijos argumentams, kitos manė, kad perkėlimas susilpnintų saugumą, nes būtų sumažinti esami amonio nitratui nustatyti apribojimai. Tuomet buvo pasiūlyta, kad nuostatos būtų perkeltos taikant tokius pat apribojimus kaip ir REACH reglamente. Ši alternatyva reikštų, kad siūlomame reglamente reikia sukurti trečią tvarką, taikomą išimtinai amonio nitratui, netaikant šiai medžiagai licencijos išdavimo ir registracijos taisyklių. Siekiant užtikrinti, kad būtų pranešta apie įtartinus sandorius, taip pat būtų reikėję įtraukti konkretų straipsnį dėl amonio nitrato (apimantį XVII priedo 58 įrašo 2 ir 3 dalis) ir įtraukti amonio nitratą į II priedą. 2011 m. sausio–spalio mėn. Tarybos darbo grupė posėdžiavo dešimt kartų, kad išnagrinėtų Komisijos pasiūlymą, ir padarė išvadą, kad REACH reglamento nuostatos neturėtų būti pakeistos, bet jas turėtų papildyti reikalavimas pranešti apie įtartinus sandorius pagal siūlomą reglamentą. Vis dėlto darbo grupė atkreipė dėmesį, kad keletas valstybių narių pritarė nuostatų perkėlimui, todėl pasiūlė, kad Komisija dar kartą vėliau išnagrinėtų šį klausimą, kad prireikus būtų paruoštas pasiūlymas dėl teisėkūros procedūra priimamo akto. Rengdamasi pirmajam neoficialiam trišaliam dialogui (Komisijos, Europos Parlamento ir Tarybos diskusijoms), Taryba atitinkamai pasiūlė šiuos Komisijos pasiūlymo pakeitimus: - pakeisti konstatuojamąją dalį, kad būtų panaikintas nuostatų dėl amonio nitrato perkėlimas; - įtraukti amonio nitratą į II priedą; - įtraukti nuostatą, kuria reikalaujama, kad Komisija iš anksto persvarstytų galimybę perkelti nuostatas. Per pirmąjį svarstymą priimta Europos Parlamento pozicija, kuri pateikta 2011 m. rugsėjo 11 d. plenariniame posėdyje[6], sutapo su Tarybos pozicija. Vėliau Komisija sutiko išlaikyti Tarybos tekstą dėl amonio nitrato. Reglamentas dėl sprogstamųjų medžiagų pirmtakų buvo priimtas 2013 m. sausio 15 d. su šia konstatuojamąja dalimi: „(24) remiantis 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH)(1) XVII priedu, draudžiama tiekti plačiosios visuomenės nariams amonio nitratą, kuris galėtų būti lengvai panaudotas kaip sprogstamųjų medžiagų pirmtakas. Tačiau leidžiama tiekti amonio nitratą tam tikriems profesionaliems naudotojams, visų pirma ūkininkams. Todėl tam tiekimui turėtų būti taikomas šiuo reglamentu nustatytas pranešimo apie įtartinus sandorius mechanizmas, kadangi Reglamente (EB) Nr. 1907/2006 panašaus reikalavimo nenustatyta“. Amonio nitratas (CAS Nr. 6484-52-2) [kurio ne mažiau kaip 16 % masės sudaro amonio nitrato azotas] buvo įtrauktas į II priedą, kuriame išvardijamos „grynos medžiagos arba mišinių ar medžiagų sudėtyje esančios medžiagos, dėl kurių pranešama apie įtartinus sandorius“. Be to, pagal 18 straipsnio 2 dalį reikalaujama, kad iki 2015 m. kovo 2 d. būtų išnagrinėta galimybė perkelti atitinkamas nuostatas dėl amonio nitrato iš Reglamento (EB) Nr. 1907/2006 į Reglamentą (ES) Nr. 98/2013. 3. KONSULTACIJOS SU VALSTYBĖMIS NARĖMIS Sprogstamųjų medžiagų nuolatinis komitetas, kuriame atstovaujama visoms valstybėms narėms, atliko lemiamą vaidmenį nuo pat pradžių rengdamas pasiūlymo projektą ir vertindamas amonio nitrato keliamos rizikos valdymo priemones. Ši ekspertų grupė buvo sukurta pagal rekomendacijas, išdėstytas 2008 m. ES veiksmų plane dėl saugumo, susijusio su sprogstamosiomis medžiagomis, didinimo, kuriuo buvo raginama taikyti apribojimus prekybai amonio nitrato trąšomis plačiajai visuomenei. 2008 m. sprogstamųjų medžiagų nuolatinis komitetas atliko parengiamąjį nuostatų dėl amonio nitrato įtraukimo į Direktyvą 76/769/EEB (kuri 2009 m. panaikinta REACH reglamentu) darbą, nes nebuvo reglamento, kuriuo konkrečiai būtų ribojamos medžiagos, keliančios grėsmę visuomenės saugumui. Vėliau sprogstamųjų medžiagų nuolatinis komitetas taip pat atliko parengiamąjį darbą dėl sprogstamųjų medžiagų pirmtakų. 2014 m. gegužės 27 d. Komisija sprogstamųjų medžiagų nuolatinio komiteto nariams nusiuntė klausimyną, prašydama jį perduoti už Reglamento dėl sprogstamųjų medžiagų pirmtakų įgyvendinimą atsakingoms valdžios institucijoms. 23 klausimas buvo susijęs su 18 straipsniu: „Ar jūsų atstovaujama valstybė narė paremtų atitinkamų nuostatų dėl amonio nitrato perkėlimą iš Reglamento (EB) Nr. 1907/2006 į šį reglamentą?“ Iš 30 galimų respondentų[7] klausimyną užpildė iš viso 19 valdžios institucijų, jos taip pat atsakė konkrečiai į 23 klausimą. Iš atsakymų buvo matyti, kad valstybių narių pozicijos vis dar labai skyrėsi. Tačiau respondentai pažymėjo, kad, prieš priimdami galutinę poziciją, jie palankiai vertintų tolimesnes diskusijas ir pasiūlymo dėl teisėkūros procedūra priimamo akto projektą. Klausimyno atsakymai buvo aptarti 2014 m. spalio 8 d. sprogstamųjų medžiagų nuolatinio komiteto posėdyje, tačiau nebuvo pasiekta susitarimo šiuo konkrečiu klausimu. Komisija perkėlimo klausimą taip pat iškėlė 16-ajame REACH ir Cheminių medžiagų ir mišinių klasifikavimo, ženklinimo ir pakavimo (KŽP)[8] reglamentų kompetentingų institucijų susitikime (CARACAL) 2014 m. lapkričio 10 d. Per abu susitikimus ir po jų valstybės narės buvo raginamos pareikšti suderintas pozicijas. Nuomonės ir toliau skyrėsi, o kai kurios valstybės narės buvo neapsisprendusios. Pasikonsultavusi su valstybėmis narėmis, Komisija atkreipia dėmesį į pagrindinius argumentus už ir prieš atitinkamų nuostatų dėl amonio nitrato perkėlimą iš REACH reglamento į Reglamentą dėl sprogstamųjų medžiagų pirmtakų: - perkėlimui pritariančios valstybės narės mano, kad amonio nitrato apribojimai tiesiogiai susiję su visuomenės saugumu, bet tik netiesiogiai su žmonių sveikatos apsauga. Į REACH reglamentą jie buvo įtraukti automatiškai, dėl to, kad tuo metu nebuvo jokios kitos tinkamos reguliavimo priemonės. Dabar jau yra tam pritaikytų teisės aktų, todėl perkėlimu būtų suderinta ir supaprastinta ES teisė pagal Komisijos taikomą geresnio reglamentavimo principą. Taip pat teigiama, kad išlaikant nuostatas dėl amonio nitrato REACH reglamente kyla painiava verslo įmonėms, nes apimama įvairaus pobūdžio rizika; - perkėlimui prieštaraujančios valstybės narės mano, kad dėl jo susilpnėtų su amonio nitratu susijęs saugumas, nes nacionalinėms kompetentingoms institucijoms galėtų būti suteikta galimybė tiekti tą medžiagą plačiajai visuomenei, taikant licencijų išdavimo ar registracijos tvarką, kurią jos turi teisę nustatyti pagal Reglamentą (ES) Nr. 98/2013. Šiose konsultacijose nebuvo aptarta galimybė sukurti trečią amonio nitratui taikytiną tvarką pagal Reglamentą dėl sprogstamųjų medžiagų pirmtakų. Be to, nebuvo nagrinėjamas tokio perkėlimo teisinis pagrįstumas ar pernelyg didelės išlaidos, kurios galbūt būtų patirtos dėl perkėlimo. 4. SANTRAUKA IR IŠVADOS 2008 m. ES veiksmų planu dėl saugumo, susijusio su sprogstamosiomis medžiagomis, didinimo, buvo raginama riboti pardavimą amonio nitrato trąšomis plačiajai visuomenei. Taigi, bendrai sutariama, kad prekyba amonio nitratu ir jo naudojimas kelia didelį susirūpinimą saugumo srityje. Kadangi rizika susijusi su visuomenės saugumu, Komisija mano, kad amonio nitratui nustatytus apribojimus geriau išdėstyti Reglamente dėl sprogstamųjų medžiagų pirmtakų, todėl ji pritartų atitinkamų nuostatų perkėlimui iš REACH reglamento, kaip iš pradžių ir buvo ketinama pasielgti pagal jos 2010 m. pasiūlymą. Pagrindinis REACH reglamento tikslas ir toliau yra užtikrinti visuomenės saugą, sveikatą ir darbuotojų saugą, šiame reglamente nekalbama apie viešąjį saugumą. Nuostatas dėl amonio nitrato perkėlus į Reglamentą dėl sprogstamųjų medžiagų pirmtakų, amonio nitrato saugos klausimai ir toliau būtų sprendžiami pagal Reglamentą (EB) Nr. 2003/2003 dėl trąšų. Vis dėlto, atsižvelgiant į tai, kad vienoje iš teisėkūros institucijų, t. y. Taryboje, vis dar nepasiekta susitarimo šia tema nei dėl paties pageidavimo perkelti nuostatas, nei dėl konkrečios perkėlimo formos (t. y. dėl to, ar amonio nitratas būtų tiesiog perkeltas į I priedą, ar būtų nustatyta atskira tvarka), pasiūlymas dėl teisėkūros procedūra priimamo akto, kuriuo būtų perkeltos nuostatos, veikiausiai nesulauktų pakankamos paramos Taryboje. Be to, Komisija atkreipia dėmesį, kad valstybių narių kompetentingos institucijos turėjo mažai laiko, kad įgytų atitinkamos patirties įgyvendindamos Reglamentą dėl sprogstamųjų medžiagų pirmtakų, nes jis įsigaliojo tik 2014 m. rugsėjo 2 d. Todėl suprantama, kad gilintis, kiek kainuotų perkėlimas ir kokia būtų jo nauda, valstybės narės gali norėti vėliau. Todėl šiuo metu Komisija neketina teikti pasiūlymo dėl teisėkūros procedūra priimamo akto, kuriuo atitinkamos nuostatos dėl amonio nitrato būtų perkeltos iš Reglamento (EB) Nr. 1907/2006 į Reglamentą (ES) Nr. 98/2013. Užuot tai padariusi, ji dar kartą išnagrinės tokio perkėlimo galimybę ir tikslų jo pobūdį, o tai taps dalimi išsamesnės peržiūros, kurią numatyta atlikti 2017 m. pagal pastarojo reglamento 18 straipsnio 1 dalį. [1] OL L 39, 2013 2 9, p. 1. [2] Žr. 2003 m. spalio 13 d. Europos Parlamento ir Tarybos reglamento (EB) Nr. 2003/2003 dėl trąšų III ir IV priedus (OL L 304, 2003 11 21, p. 1), kuriuose pateikiamos išsamios didelį azoto kiekį turinčių paprastųjų amonio nitrato trąšų charakteristikos ir ribinės vertės, aprašomi atsparumo detonacijai bandymai ir išvardijami tikrinant atitiktį taikomi metodai ir kiti su sietimi ir pakavimu susiję reikalavimai. [3] OL L 396, 2006 12 30, p. 1. [4] OL L 262, 1976 9 27, p. 201–203, panaikinta REACH reglamentu 2009 m. gegužės 31 d. [5] KOM(2010) 473 galutinis. [6] Pranešimas: Jan Mulder (A7-0269/2012), Pranešimas dėl pasiūlymo dėl Europos Parlamento ir Tarybos reglamento dėl prekybos sprogmenų pirmtakais ir jų naudojimo (COM(2010) 0473 – C7-0279/2010 – 2010/0246(COD)), Piliečių laisvių, teisingumo ir vidaus reikalų komitetas. [7] Jungtinė Karalystė paskyrė atskiras Didžiosios Britanijos ir Šiaurės Airijos valdžios institucijas; Norvegija taip pat įgyvendina Reglamentą dėl sprogstamųjų medžiagų pirmtakų. [8] Reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo.